Salmos.
41.
Ba'n cyeri e' yi na el chik'ajab scye'j yi e' yi at tajwe'n scyetz. Na tz'ocopon Ryos tan quich'eye'n cyetz yil tz'ul e'chk sotzaj c'u'lal ẍchiwutz. 
Tz'ocopon Kataj tan chicolche'n. Nin ẍchitzatzink ta'n, na mben ẍkon chitiemp tzone'j wuxtx'otx'. Nin quil tak' i' ama'l scyetz chicontr tan chitx'acone'n scye'j. 
Yil chicu' tan ya'bil tz'ocopon Kataj tan quich'eye'n. Nin tz'ocopon i' tan chitz'aque'n. 
Ncha'tz in, je na wal tetz Kataje'j: “Wajcaw, elk k'ajabu' swe'j, chintz'aque'u'. Mpe jajk injuch wil swutzu', qui'k xtxumu'.” 
Elk k'ajabu' swe'j, na yi e' incontr, yi cyajbil i'tz yi ẍe'nk tan wele'n cu'n swutz. Na je bin chiyole'j: “Ja icy' til, yi ẍe'nk quimx. Qui't na'wsij mu'ẍ tal yi bi'-x.” 
Na chu'l yi e'a'tz tan inxajse'n, poro i'tz tan inxk'uke'n tu' yi ẍe'n wutane'n. Ma yi na che'l tbe' na cho'ctz tan inyolche'n, na ntin chi'ch c'u'lal na chitxum. 
Cyakil yi e'a'tz yi na chi'ch chic'u'l swe'j, na chimol quib tan inyolche'n. Nin na cyal: “Paj ninx te'tz yi na tzanx tan muc'le'n yi e'chk q'uixc'uja'tz.” 
Ncha'tz na cyaltz: “Yi ya'bil yi at te'jx tetz cwent Bayba'n. Nin qui'c rmeril tan tule'n yos tuch'x,” che'ch. 
Mpe ik yi mero wamiw, yi ja kawan tuch', yi nternin k'uklij inc'u'l te'j, nin yi nternin nke'l nko'c tuch', ncha'tz i', contr swe'j jalu'. 
Poro Wajcaw, elk k'ajabu' swe'j. Lok tz'ul yos swuch' tan jale'n junt tir inwalor, bantz inxcyewe'n scye'j. 
Nin kol tak'u' ama'l swetz tan intx'acone'n scye'j, tz'elepon tzun intxum tetz, yi na tzatzinu' swe'j. 
Na na chinnachon te'j yi ba'n atine't swutzu'. Cha'stzun te ja chinje' xtxicbalu', nin cho'n chincyaj cyen swutzu'. 
Kak'e' bin kak'ajsbil tetz Kataj, yi kaRyosil yi o' xonl Israel. Kak'e' kak'ajsbil tetz, jalu' nin sbne' opon tunintz. ¡Amén! 
